રિક્શાવાળો બે રૂપિયા વધારે લે, ટ્રેન કે બસમાં ગિરદી હોય, ઓફિસનો કોઈ કલીગ એના સ્વભાવપણે તમારા વિરુદ્ધ કાવતરાં કરતો હોય, બોસ એઝ યુઝઅલ તોછડાઈથી કંઈ કહે, પ્યુન તમારા માટે પાણીનો ગ્લાસ લાવવાને બહાને માવો ખાવા નીચે જતો રહે, નવી નક્કોર બોલપેન ચાલે જ નહીં, કેન્ટિનમાંથી આવેલી ચા ઠંડી હોય, ઓફિસનું એ. સી. બગડી ગયેલું હોય, સાંજે પાછા ફરતી વખતે શાકવાળો તમને તાજા ભીંડા બતાવીને બે દિવસના વાસી ભીંડા થેલીમાં નાખી દે, ઘરના મકાનની લિફ્ટ બગડી ગઈ હોય અને તમારે થાકેલા હો તો પણ પરાણે નવમા માળ સુધી દાદરા ચડીને જવું પડે, ઘરમાં ટીવી પર સમાચાર જોવાનો ટાઈમ થાય ત્યારે દીકરો ક્રિકેટ મેચની છેલ્લી ઓવર જોઈ રહ્યો હોય, મહિનાની છેલ્લી તારીખે દીકરી નેક્સ્ટ વીકમાં આવતી પોતાની બર્થડે માટે પાર્ટી કરવાના પૈસા માગતી હોય, રાત્રે સૂતી વખતે બારી બંધ કરવાનું ભૂલી ગયા હોવાથી બેડરૂમમાં મચ્છરો ઘૂસી ગયા હોય, સવારના પહોરમાં છાપાવાળો તમે બંધાવેલું છાપું નાખી જવાને બદલે જે બંધ કરાવી દીધું છે એ છાપું નાખી ગયો હોય અને તમારો ફોન ઉપાડતો ન હોય, આજે ચા તો સમયસર આવી ગઈ છે પણ તમે સ્પષ્ટ સૂચના આપી હોવા છતાં પુત્રવધૂએ ભૂલથી તમારી ચામાં પણ મસાલો અને આદુ-ફુદીનો ઠપકારી દીધાં છે.